Omnibus presentes litteras inspecturis, nos officialis Eduensis, notum facimus quod in nostra propter hoc presentia specialiter constitute Cola, filia quondam domini Ade de Edua, militis, defuncti et Jaqueta, ejusdem Cole filia, non coacte, non circumvente, immo provide ac spontanee et pro evidenti utilitate ipsarum, ut asserunt coram nobis, necnon laude, assensu, auctoritate et mandato Guioti sponsi seu mariti ejusdem Jaquete, in nostra propter hoc presentia specialiter constituti, presenteque Jacobo dicto Boisserand, canonico Eduensi, vendunt, concedunt et quitant in perpetuum in jure coram nobis eidem Jacobo et suis quoddam operatorium situm apud Eduam, ante fontem qui dicitur fons desubtus bancos castri Eduensis, inter domum in qua solebat morari defunctus Jordanus, sellarius, et domum domini Giraudi de Lahusia, cum omnibus appendiciis et pertinenciis ejusdem operatorii infra et supra, ab ipso Jacobo et suis in perpetuum tenendum habendum et pacifice possidendum, pro viginti libris Viennensium eisdem Cole et Jaquete jam solutis ab ipso Jacobo in pecunia legitime numerata et in utilitatem ipsarum et commodum totaliter jam conversis, prout dicte Cola et Jaqueta coram nobis publice et in jure confitentur, se de premissis omnibus venditis coram nobis devestientes omnino ac prefatum Jacobum investientes coram nobis corporaliter de eisdem. Quod operatorium cum appendiciis et pertinentiis universis ejusdem operatorii, tum infra, tum supra, predicti Cola, Jaqueta et Guiotus necnon et Renaudus curatus ecclesie de Monestoi, in nostra propter hoc presentia specialiter constitutus, promittunt coram nobis et tenentur videlicet quilibet ipsorum in solidum et per juramenta sua super hoc in manu nostra corporaliter prestita et sub obligatione omnium bonorum suorum mobilium et immobilium, presentium et futurorum, ubicumque sint et quocunque, eidem Jacobo et suis in perpetuum in pace tenere et defendere et in se onus litis suscipere suis propriis sumptibus ac expensis et facere et prestare que in causa evictionis debent fieri, secundum juris ordinem, ac prestari, si contingerit, quod absit, eumdem Jacobum vel suos ab aliquibus vel aliquo super hoc inquietari, molestari aut in causam trahi coram aliquo judice ecclesiastico aut etiam seculari et quod ipsi et quibus ipsorum in solidum per se vel per alios verbo, facto aut consensu contra venditionem, concessionem et quittationem hujus modi non venient in futurum. Abrenuntiant siquidem, etc. In cujus rei testimonium ad preces et instanciam dictorum Cole, Jaquete, Guioti et Renaudi, litteris presentibus apponimus sigillum curie Eduensis. Datum Edue et actum die jovis post festum apostolorum Philippi et Jacobi, anno Domini millesimo ducentesimo sexagesimo octavo.